Man steeds kritiek ná Blou Bul-speler hom glo aanrandLouis Pienaar in die hospitaal. Foto: Verskaf Louis Pienaar (38), ŉ pa van twee wat onlangs uit die buiteland na Pretoria teruggekeer het, se toestand is kritiek maar stabiel nadat hy glo Saterdagoggend deur ŉ Blou Bul-o.21-rugbyspeler by ŉ kuierplek in die ooste van die stad aangerand is. Pine Pienaar, Louis se pa en ŉ inwoner van Menlopark, het Maandag aan Maroela Media gesê Louis, sy vrou, Corryne, en twee kinders, onderskeidelik drie en ses jaar oud, het drie maande gelede geïmmigreer nadat Louis lank in Brittanje gewoon en as rekenaarspesialis gewerk het. Hy het Corryne daar ontmoet en met haar getrou. “Hulle huur tans ŉ huis in Lynnwood Manor terwyl daar verbeteringswerk aan hul eie huis gedoen word.” Pine het gesê Louis en Louis se neef, Christian Cronjé, het Vrydagaand by ŉ kuierplek in die Wilgers-omgewing gaan kuier. “Volgens ooggetuies het die kuierplek so teen 04:00 toegemaak. Louis was nog op die dansvloer toe daar ŉ groep rugbyspelers aangekom het. Soos ons verstaan, het iemand glo aan iemand gestamp, waarna ŉ woordewisseling ontstaan het,” het Pine gesê. Louis en Christian is toe na buite waar die speler hom glo in die parkeergebied “van agter van sy voete af geslaan het”. Die speler het hom glo nog ŉ hou gegee, voor hy saam met mense in ŉ voertuig geklim en weggery het. Pine het verduidelik dat Louis ŉ hartkwaal het en vantevore ŉ kunsmatige hartklep moes ontvang. Hy is van medikasie afhanklik om sy bloed te verdun. “Hy het sy bewussyn verloor en is deur sy neef na die Wilgers-hospitaal geneem waar hy in die waakeenheid opgeneem is.” Louis Pienaar saam met sy vrou, Corryne en kinders, Aden en Finn. Foto: Verskaf Louis word tans onder verdowing gehou en is ook aan ŉ ventilator gekoppel. “Dinge lyk nie goed nie. Sy toestand is kritiek maar stabiel en hy word elke halfuur gemonitor. Hy het op twee plekke bloeding op die brein. Die dokters wil kyk of sy liggaam self die bloeding absorbeer, anders sal hy geopereer moet word om die drukking te verminder.” Pine het gesê beamptes van die Garsfontein-polisie was by die hospitaal om ŉ saak aanhangig te maak. Hy het gesê die gesin is getraumatiseerd en Louis se vrou en kinders word bygestaan. “Dit is so onnodig. Dit maak nie saak om watter rede mense woorde wissel nie, maar om iemand daarvoor in ŉ koma in te slaan is onaanvaarbaar en ons hoop reg sal geskied,” het hy gesê. Kapt. Ilze Jones, woordvoerder van die Garsfontein-polisie, het Maandag aan Maroela Media bevestig ŉ saak van aanranding met die doel om ernstig te beseer is aanhangig gemaak en word ondersoek. “In dié stadium word ooggetuies se verklarings afgeneem en sal die polisie ook wag tot die man wat in die hospitaal opgeneem is, sterk genoeg is voor sy verklaring afgeneem kan word,” het sy gesê. Niemand is nog in hegtenis geneem nie. Die rugbyspeler wat glo by die voorval betrokke was, het intussen al twee keer van regsverteenwoordiger verander. Die eerste regsverteenwoordiger het glo van die saak onttrek weens ŉ moontlike botsing van belange. Die tweede regsverteenwoordiger het vroeër aan Maroela Media gesê dat sy dienste intussen ook beëindig is. Maroela Media weerhou die naam van die rugbyspeler tot daar van sy regsverteenwoordiger kommentaar gekry kan word. Shanil Mangaroo, woordvoerder van die Blou Bulle Maatskappy, het gesê die maatskappy kan nie in dié stadium enige kommentaar oor die voorval lewer nie. “Aangesien daar wetlike aspekte betrokke is, wag ons eers vir die ondersoek om sy gang te gaan. Sodra daar meer inligting beskikbaar word, sal ons dit verder hanteer,” het hy gesê.